Pauci (grupa)
Pauci je nekadašnja sarajevska rokenrol i beat grupa iz prve polovine 1960-ih, koju su sačinjavali: pjevač Davorin Popović, gitarist Mahmut Ferović "Paša", ritam-gitarist Predrag Subotić, bas-gitarist Vlado Stefanović i bubnjar Vladimir Borovčanin. Tokom njihovog kratkotrajnog (1964 - 1965) aktivnog djelovanja grupa Pauci nastupala je po tadašnjim sarajevskim domovima kulture i mjesnim zajednicama koje na svom području nisu imali dom kulture. Krajem 1964. grupu napušta Davorin Popović i postaje član grupe Indexi. Godine 1965. nastavlja se osipanje prvobitne postave, tako da do kraja godine ovaj muzički sastav prestaje s aktivnim koncertnim nastupima. Zajedno s grupama Plavi dijamanti, Lutalice, Indexi i Sabahudinom Kurtom predstavljaju pionire sarajevske škole pop roka. Neki od muzičara iz ovih već navedenih rokenrol sastava pridružiće se Indexima, koji će u to vrijeme postati glavna atrakcija na sarajevskoj pop rok sceni.